## Rješenje kojim se trgovačkom društvu Božjakovina d.d. Božjakovina, odbija zahtjev za odobrenje objavljivanja podataka prilikom uvrštenja dionica društva u kotaciju javnih dioničkih društava Zagrebačke burze

### NN 62/2008 (30.5.2008.), Rješenje kojim se trgovačkom društvu Božjakovina d.d. Božjakovina, odbija zahtjev za odobrenje objavljivanja podataka prilikom uvrštenja dionica društva u kotaciju javnih dioničkih društava Zagrebačke burze

# HRVATSKA AGENCIJA ZA NADZOR FINANCIJSKIH USLUGA

**2118**

Na temelju odredbi članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05), članka 22. stavak 4. i članka 96. stavak 4. Zakona o tržištu
vrijednosnih papira (»Narodne novine« broj 84/02 i 138/06), te članka 137.
stavak 3. Zakona o općem upravnom postupku (»Narodne novine« broj 53/91 i 103/96
– Odluka Ustavnog suda Republike Hrvatske, broj Us-248/94), Uprava Hrvatske
agencije za nadzor financijskih usluga, temeljem zahtjeva trgovačkog društva
Božjakovina d.d. Božjakovina, Božjakovečka 6, koje zastupa trgovačko društvo
Rast d.o.o. Varaždin, R. Boškovića 20, za odobrenje objavljivanja podataka
prilikom uvrštenja dionica društva u kotaciju javnih dioničkih društava
Zagrebačke burze, na sjednici održanoj 23. svibnja 2008. godine, donijela je

## RJEŠENJE

1. Trgovačkom društvu Božjakovina d.d. Božjakovina, Božjakovečka 6, odbija se
zahtjev za odobrenje objavljivanja podataka prilikom uvrštenja dionica društva u
kotaciju javnih dioničkih društava Zagrebačke burze.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Božjakovina d.d. Božjakovina, Božjakovečka 6 (dalje u
tekstu: Izdavatelj), podnijelo je Hrvatskoj agenciji za nadzor financijskih
usluga (dalje u tekstu: Agencija), dana 20. kolovoza 2007. godine, zahtjev za
odobrenje objavljivanja podataka prilikom uvrštenja dionica društva u kotaciju
javnih dioničkih društava Zagrebačke burze i dokumentaciju u privitku.
U provedenom postupku utvrđeno je da je Izdavatelj javno dioničko društvo,
sukladno odredbi članka 114. stavak 1. točka 2. Zakona o tržištu vrijednosnih
papira (»Narodne novine« broj 84/02 i 138/06), vezano uz odredbu članka 14.
Pravilnika o sadržaju i obliku financijskih i poslovnih izvješća javnih
dioničkih društava (»Narodne novine« broj 118/03).
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u siječnju, veljači i ožujku 2007. godine imao više od
100 dioničara.
Uvidom u podatke sudskog registra na Internetu, utvrđeno je da temeljni kapital
Izdavatelja u naprijed navedeno vrijeme iznosi 61.496.800,00 kuna.
II. U provedenom postupku Agencija je nadalje utvrdila da je podneseni zahtjev
Izdavatelja neuredan, odnosno da prospekt ne sadrži sve podatke u skladu s
odredbom članka 21. Zakona o tržištu vrijednosnih papira, niti su uz zahtjev
priloženi svi prilozi propisani odredbom članka 3. Pravilnika o sadržaju
zahtjeva i prilozima za odobrenje prospekta i skraćenom prospektu (»Narodne
novine« br. 118/03)
Stoga je Agencija pismenima od 15. listopada 2007. godine i 09. siječnja 2008.
godine, od Izdavatelja zatražila izmjene i dopune prospekta i priložene
dokumentacije.
Izdavatelj je svojim podnescima od 26. studenoga 2007. godine i 20. ožujka 2008.
godine, dopunjavao podneseni zahtjev i dokumentaciju, a podneskom od 8. veljače
2008. godine, Izdavatelj je zatražio produženje roka za dostavu zatražene
dokumentacije, zbog sazivanja skupštine Izdavatelja na kojoj će se donijeti
odluka o prihvaćanju financijskih izvješća za 2006. godinu. Zaključkom od 14.
veljače 2008. godine, Agencija je odobrila zatraženo produženje roka.
Nastavno na podnesak Izdavatelja od 20. ožujka 2008. godine, Agencija je
utvrdila da je zahtjev Izdavatelja i dalje neuredan, odnosno da prospekt ne
sadrži sve podatke u skladu s odredbom članka 21. Zakona o tržištu vrijednosnih
papira.
Agencija je o svim utvrđenim činjenicama obavijestila Izdavatelja na sastanku
održanom dana 8. travnja 2008. godine te je pismenom od dana 16. travnja 2008.
godine, sukladno odredbi članka 143., u vezi s člankom 8. Zakona o općem
upravnom postupku (»Narodne novine« broj 53/91 i 103/96 – Odluka Ustavnog suda
Republike Hrvatske, broj Us-248/94), od Izdavatelja zatražila očitovanje o
sljedećim utvrđenim činjenicama, odnosno netočnostima i nedostacima u prospektu
i priloženoj dokumentaciji:
1. Sukladno odredbi članka 21. stavak 1. točka A) Zakona o tržištu vrijednosnih
papira
– umjesto ISIN oznake HRBZJKRA008 navedena oznaka HRBZJKRA003
– nedostaju adrese financijskih institucija preko kojih izdavatelj podmiruje
financijske obveze prema vlasnicima vrijednosnih papira
2. Sukladno odredbi članka 21. stavak 1. točka B) Zakona o tržištu vrijednosnih
papira
– nedostaje datum osnivanja izdavatelja
3. Sukladno odredbi članka 21. stavak 1. točka C) Zakona o tržištu vrijednosnih
papira
– nisu navedene dvije djelatnosti upisane u sudski registar nadležnog Trgovačkog
suda
4. Sukladno odredbi članka 21. stavak 1. točka D) Zakona o tržištu vrijednosnih
papira
4.1. Financijska izvješća za 2006. godinu s izvješćem i bilješkama revizora:
– u bilješkama revizora naveden pogrešan broj ukupnih dionica izdavatelja
– na skraćenoj bilanci na dan 31. 12. 2006. navedeni plaćeni troškovi budućeg
razdoblja koji nisu navedeni na bilanci na dan 31. 12. 2006. i ne uklapaju se u
skraćenu bilancu
– izvještaj o novčanom toku za 2006. godinu nelogičan, neispravno navedene
kategorije novčanih tijekova iz poslovnih aktivnosti
– kod pokazatelja uspješnosti poslovanja u koeficijent financijske stabilnosti
nisu uračunate sve potrebne vrijednosti (nedostaju dugoročne obveze)
– u bilješkama uz financijske izvještaje u tekstu u kojem se objašnjava pad
poslovnih rashoda naveden pogrešan iznos i postotak smanjenja
– u bilješkama uz financijske izvještaje u tablici sastava dugotrajne imovine
navedena pogrešna razdoblja i nelogično prikazana kategorija »financijske
imovine«
4.2. Konsolidirana financijska izvješća za 2006. sa izvješćem i bilješkama
revizora:
– postotak udjela vlasništva Božjakovine d.d. u društvima unutar grupe nelogično
prikazan u konsolidiranoj bilanci za 31. 12. 2006. godinu
– skraćena bilanca neispravna za 31. 12. 2006.
– izvještaj o novčanom tijeku za 2006. nelogičan
– pokazatelji uspješnosti poslovanja bruto-rentabilnost imovine i pokriće
troškova kamata neispravni (pogrešan iznos dobiti prije oporezivanja)
– u bilješkama uz financijske izvještaje tablica poslovnih prihoda po
konsolidaciji nelogična (neki iznosi neispravni)
– u bilješkama uz financijske izvještaje u tablici plaćenih troškova budućeg
razdoblja iznos revalorizacijske rezerve neispravan
Financijski izvješća za razdoblje od 1. 1. 2007. do 30. 9. 2007. godine:
– nije priložena izjava odgovornosti uprave za financijske izvještaje
– na izvještaju o novčanom tijeku nije navedeno razdoblje na koje se odnosi
– nedostaju bilješke uz financijske izvještaje
4.4. Konsolidirani financijski izvještaji za razdoblje od 1. 1. do 30. 9. 2007.
godine:
– nije priložena izjava odgovornosti uprave za financijske izvještaje
– u skraćenoj bilanci na dan 30. 9. 2007. plaćeni troškovi budućeg razdoblja
neispravnog iznosa
– u pokazateljima uspješnosti poslovanja koeficijent financijske stabilnosti,
neto-rentabilnost imovine i bruto-rentabilnost imovine neispravni
– povećan postotak vlasništva Božjakovine d.d. u Poljoprivrednoj zadruzi
Jankovci, a nije razjašnjeno na koji način
– u bilješkama uz financijske izvještaje u tekstu o strukturi prihoda naveden
pogrešan iznos nominalnog pada financijskih prihoda
III. Podneskom od dana 24. travnja 2008. godine, Izdavatelj se očitovao na
pismeno Agencije od 16. travnja 2008. godine te, u bitnome navodi, da je do svih
utvrđenih nedostataka u prospektu i priloženoj dokumentaciji došlo zbog
nenamjernog propusta Izdavatelja ili punomoćnika Izdavatelja, društva RAST
d.o.o. Varaždin, zatim propustom revizora Knjigovodstvo Krištofić, Sveta Nedelja,
Žugci 4, i u prijepisu teksta. Svojim očitovanjem Izdavatelj potvrđuje da su
financijska izvješća društva dostavljena s pogreškama i manjkavostima, ali
navodi da niti jedna od navedenih pogrešaka nema materijalni značaj, odnosno
niti jedna pogreška ne mijenja pokazatelje osnovnih financijskih izvještaja:
bilance stanja, računa dobiti i gubitka, izvještaja o promjeni glavnice, niti
izvještaje o novčanom tijeku. Prema mišljenju Izdavatelja, riječ je o pogreškama
iskazanim u bilješkama uz izvješće, te sve navedene pogreške kod nepažljivog
korisnika izvješća mogu dovesti do pogrešnih zaključaka.
IV. Obzirom na činjenično stanje utvrđeno u provedenom postupku, Agencija nije
prihvatila navedeno očitovanje Izdavatelja. Naime, u konkretnom slučaju, radi se
o zahtjevu Izdavatelja za odobrenjem objavljivanja podataka prilikom uvrštenja
dionica Izdavatelja u kotaciju javnih dioničkih društava Zagrebačke burze.
Podaci koje je Izdavatelj, sukladno članku 96. stavak 2. Zakona o tržištu
vrijednosnih papira, dužan objaviti prilikom uvrštenja svojih dionica u kotaciju
javnih dioničkih društava burze, nakon odobrenja od strane Agencije, biti će
javno objavljeni i dostupni neograničenom broju potencijalnih ulagatelja. Na
temelju tako objavljenih podataka, potencijalni ulagatelji će donositi odluku o
ulaganju u dionice Izdavatelja.
S obzirom na sve nedostatke i netočnosti u dostavljenim financijskim izvješćima
Izdavatelja koji su utvrđeni u provedenom postupku, napominjemo da se prema
Međunarodnim računovodstvenim standardima, u kvalitativnim obilježjima
financijskih izvještaja, navode između ostalog načela pouzdanosti, značajnosti,
razumljivosti, potpunosti te istinitog i fer prezentiranja. Prema tim načelima,
financijski izvještaji sadržavaju informacije važne za donošenje poslovnih
odluka, stoga ne smiju imati značajne pogreške, trebaju vjerodostojno
prikazivati ono što predstavljaju, biti što razumljivije korisnicima, istinite,
pouzdane te trebaju biti neutralne i u njih ne smije biti sumnji.
Sve stavke financijskih izvještaja imaju svoju važnost i težinu s obzirom da se
na temelju njih analiziraju financijski izvještaji i izračunavaju određeni
financijski pokazatelji, koji su temelj za donošenje poslovnih odluka te
prepoznavanje prednosti i slabosti u poslovanju društva.
S obzirom da predmetni financijski izvještaji Izdavatelja za 2006. i razdoblje
I-IX/2007. godine, ne ispunjavaju spomenuta načela Međunarodnih računovodstvenih
standarda, Agencija smatra da isti mogu navesti na pogrešnu poslovnu odluku
potencijalne investitore. Financijska izvješća za 2006. godinu, prihvaćena su od
strane skupština Izdavatelja, pa tako niti postojeći dioničari Izdavatelja nisu
dobili vjerodostojnu i pouzdanu informaciju o poslovanju Izdavatelja u 2006.
godini.
V. Slijedom navedenoga, u provedenom postupku utvrđeno je da podneseni prospekt
Izdavatelja, ne sadrži sve podatke propisne odredbom članka 26. stavak 2. Zakona
o tržištu vrijednosnih papira, pa je sukladno odredbi članka 22. stavak 4. i
članka 96. stavak 4. Zakona o tržištu vrijednosnih papira te članka 137. stavak
3. Zakona o općem upravnom postupku, riješeno kao u točki 1. izreke ovoga
rješenja.
VI. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-12/16
Urbroj: 326-111/08-11
Zagreb, 23. svibnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 62/2008-2118
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)